**Ел фасылларын өйрәнү.**

II нче кечкенәләр төркеме өчен сөйләм телен үстерү буенча шөгыль конспекты.

**Тәрбияче:** Балалар, әйдәгез кунакларга елмаеп белән матур итеп исәнләшик:

**Балалар:** - Исәнмесез!

Балалар без сезне бүген тылсымлы урманга сәяхәткә чакырам. Күрәсезме, биредә серле сукмаклар, алар ел фасыллары. Ә сез нинди ел фасыллары беләсез?

**Балалар:** - Кыш, көз, җәй, яз.

**Тәрбияче:** Әйе, бик дөрес, бирегә килегез әле, сез ничек уйлыйсыз, бу нинди ел фасылы икән?

**Балалар:** - Кыш.

**Тәрбияче:** Әйе, нәниләрем, бу кыш, әйдәгез бирегә утырыйк әле. Биредә безнең сәгать бар аның телен дөрес итеп борып куярга кирәк.

Балалар, әйтегез әле әлеге сукмак нинди?

**Балалар:** Салкын, кар төсле.

**Тәрбияче:** Әйе, бик дөрес кышын да шулай салкын, кояш кыздырмый. Карагыз әе матурларым, биредә нинди матур капчык бар, ул гади капчык түгел, ә серле капчык. Әйтегез әле кышын безнең нәрсә бик күп?

**Балалар:** Кар.

**Тәрбияче:** Әйе шул, биредә кар йомарлары. Мәгез әле тотып карагыз әле алар нинди?

**Балалар:** Йомшак, салкын.

**Тәрбияче:** Әйе, бик дөрес, алар йомшак, әмма салкын һәм карны авызга кабарга ярамый. Әйдәгез кар йомарлары белән уйнап алабыз, мин сезгә ыргытам ә сез миңа, төшереп җибәрмәскә тырышыгыз яме, ике кул белән тотып алырга кирәк. Бик яхшы булдырдыгыз, әйдәгез юлыбызны дәвам итик. Балалар, ничек уйлыйсыз, бу нинди ел фасылы?

**Балалар:** Яз.

**Тәрбияче:** Әйе, бик дөрес, Илһам, бу нинди ел фасылы?

**Илһам:**Бу –яз.

**Тәрбияче:** Сәгатьнең телен борып куябыз. Балалар, әйтегез әле яз җиткәч табигатьтә нинди үзгәрешләр була?

**Балалар:** Агачлар яфрак яра, җылы яклардан кошлар кайта, бөҗәкләр уяна.

**Тәрбияче:** Әйе, матурларым, яз җиткәч барлык җан ияләре уяна, карагыз әле биредә дә нинди матур капчык бар, ишетәсезме анда нәрсәдер кыштырдый. Карый әле нәрсә бар икән монда .

 *Тәрбияче капчыктан күбәләкләр алып өскә ыргыта.*

Балалар, әйдәгез тотыгыз күбәләкләрне. Ә хәзер учларыгызга салыгыз һәм аларга өрәбез. Күрәсезме, күбәләкләр нишлиләр?

**Балалар:** Күбәләкләр очалар.

**Тәрбияче:** Әйе шул, күбәләкләр ничек матур очалар, ә хәзер күбәләкләрне чәчәкләргә очырыйк һәм ел фасыллары буенча сәяхәтебезне дәвам итик. Сәгатьнең телен күчерәбез һәм кая килеп җитәбез?

**Балалар:**Җәйгә.

**Тәрбияче:** Әйе, бик дөрес. Әйтегез әле җәй инди ул?

**Балалар:** Җылы, кояшлы, якты, ягымы...

**Тәрбияче: Ә** җәен нәрсә бик күп була, серле капчыкны карыйк әле.

 *Тәрбияче капчыктан җиләк-җимешләр алып сукмакка сала..*

**Балалар:** Җиләкләр күп була.

**Тәрбияче:** Әйе шул, җәен безнең берсеннән-берсе тәмле җиләкләр өлгерә. Ә без алардан компот әзерлик.

 *Тәрбияче балаларга матур савытлар, кашык, җиләк муляжлары бирә.*

**Регина:** Мин слива компоты кайнатам.

**Артур:** Мин алма компоты кайнатам.

**Дилбәр:** Мин чия компоты кайнатам.

**Илһам:** Мин җиләк компоты кайнатам.

**Тәрбияче:** Бигрәк тырышлар инде үзегез, ә хәзер кайнаткан компотларны кабып карагыз әле, тәмле булганмы?

**Балалар:** Әйе, бик тәмле.

**Тәрбияче:** Үзең тырышкач шулай тәмле була ул, балалар. Азрак көч җыеп алдык әйдәгез юлны дәвам итик. Сәгатебезнең угын тагын күчерәбез һәм кая килеп җитәбез?

**Балалар:** Көзгә.

**Тәрбияче:** Әйе, әлбәттә бу нинди көз?

**Балалар:** Алтын көз.

**Тәрбияче:** Әйдәгез бирегә уңайлы итеп урнашыгыз. Игътибар белән карагыз әле, кем кыштырдап йөри икән биредә?

**Балалар:** Бу керпе.

**Тәрбияче:** Балалар керпене кар йомарларын тоткан кебек тотып буламы?

**Балалар:** Юк, ул энәле, чәнчи.

**Тәрбияче:** Әлбәттә, керпе энәле, без аңа кул белән тимибез. Балалар, ул кышка үзенә азык әзерли, әйдәгез аңа ярдәм итәбезме**?**

**Балалар:** Әйе.

**Тәрбияче:** Биредәге серле капчыкта керпе ярата торган әйбер бар, сез ничек уйлыйсыз ул - нәрсә?

**Балалар:** Гөмбә, алма.

**Тәрбияче:** Әйе, хәзер без сезнең белән керпегә гөмбәләр җыябыз.

 *Гөмбә җыю уены.*

**Тәрбияче:** Афәрин, булдырдыгыз, бигрәк уңган, булган балалар инде үзегез. Сезнең белән куе урманга сәяхәткә баырга да күңелле. Ә хәзер мин сезне тылсымлы бүлмәгә чакырам, барабызмы?

**Балалар:** Әйе.

Тәрбияче балаларны сенсор бүлмәгә алып керә һәм шөгыльне психолог дәвам итә.

**МУНИЦИПАЛЬНОЕ АВТОНОМНОЕ ДОШКОЛЬНОЕ ОБРАЗОВАТЕЛЬНОЕ УЧРЕЖДЕНИЕ “ДЕТСКИЙ САД №127 КОМБИНИРОВАННОГО ВИДА С ТАТАРСКИМ ЯЗЫКОМ ВОСПИТАНИЯ И ОБУЧЕНИЯ” СОВЕТСКОГО РАЙОНА Г.КАЗАНИ**

**Интегрированное занятие**

**на тему: “Прогулка по волшебному лесу”**

**Подготовила воспитатель**

**2 младшей группы**

**Галимзянова Ф.Г.**

**Казань 2012**